Okresná prokuratúra Spišská Nová Ves 
Elektrárenská 1, 052 01 Spišská Nová Ves 1 	

Sp. zn. : 3 Pv 749/12/8810	Spišská Nová Ves, 15.5.2013
EEČ : 2-68-126-2013

U Z N E S E N I E

Trestná vec:	obvinená XXXXX  
Prečin:	Sprenevera podľa § 213 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 8 791,05 € 
b.	Peňažná suma určená na všeobecne prospešné účely: 900,00 € 
c.	Konkrétny adresát peňažnej sumy určenej na všeobecne prospešné účely: Špeciálna základná škola XXXXX 
d.	Suma odovzdaná štátu na peňažnú pomoc obetiam trestnej činnosti: 450,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom OÚ vyšetrovania PZ Spiš.N.Ves pod spisovou značkou ORP-828/OEK-SN-2012.
- v dobe od 16. januára 2009 do 15. decembra 2011 XXXXX ako ekonómka Špeciálnej základnej školy v zmysle pracovnej zmluvy ako aj dohody o hmotnej zodpovednosti zodpovedná na úseku rozpočtovania a financovania za zverený majetok si prisvojila finančné prostriedky svojho zamestnávateľa takým spôsobom, že finančné prostriedky prevodným príkazom z účtu školy poukazovala na svoj osobný účet, a to 

- dňa 16.01.2009 sumu 147,95 €, 
- dňa 12.02.2009 sumu 136,41 €, 
- dňa 24.02.2009 sumu 84,54 €, 
- dňa 16.03.2009 sumu 120.- €, 
- dňa 14.04.2009 sumu 150.- €, 
- dňa 16.04.2009 sumu 263,43 €, 
- dňa 05.10.2009 sumu 150.- €, 
- dňa 04.11.2009 sumu 150.- €, 
- dňa 25.11.2009 sumu 286,50 €, 
- dňa 21.012010 sumu 394.- €, 
- dňa 26.02.2010 sumu 114,62 €, 
- dňa 10.03.2010 sumu 863,20 €, 
- dňa 30.04.2010 sumu 154,75 €, 
- dňa 04.08.2010 sumu 238.- €, 
- dňa 27.09.2010 sumu 444,36 €, 
- dňa 05.10.2010 sumu 566,30 €, 
- dňa 02.11.2010 sumu 483,90 €, 
- dňa 24.11.2010 sumu 191.- €, 
- dňa 13.12.2010 sumu 299,99 €, 
- dňa 27.12.2010 sumu 117,57 €, 
- dňa 19.01.2011 sumu 386,17 €, 
- dňa 03.03.2011 sumu 424.- €, 
- dňa 05.04.2011 sumu 570.- €, 
- dňa 20.04.2011 sumu 199,50 €, 
- dňa 03.06.2011 sumu 507.- €, 
- dňa 27.07.2011 sumu 225,75 €, 
- dňa 30.09.2011 sumu 190,86 €, 
- dňa 07.10.2011 sumu 597.- €, 
- dňa 16.11.2011 sumu 443.- €, 
teda za rok 2009 sumu spolu 1.380,08 €, za rok 2010 sumu 3.867,69 € a za rok 2011 sumu 3.543,28 €, čím takto svojím konaním poškodenému, Špeciálnej základnej škole v XXXXX spôsobila škodu spolu vo výške 8.791,05 €;

Odôvodnenie: 
Uznesením vyšetrovateľa OEK OKP OR PZ v Spišskej Novej Vsi sp. zn. ORP-828/OEK-SN-12 zo dňa 20.12.2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX za skutok právne kvalifikovaný ako prečin sprenevery podľa § 213 ods. 1, ods. 2 písm. a) Tr. zákona na skutkovom základe uvedenom v označenom uznesení.

Vyšetrovateľ kladie obvinenej za vinu spáchanie skutku popísaného vo výrokovej časti tohto uznesenia.

Preskúmaním na vec sa vzťahujúceho spisového materiálu som zistil, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ust. § 220          ods. 1 Tr. poriadku.

Obvinená a zástupca poškodeného uzavreli dňa 18.03.2013 pred probačným a mediačným úradníkom Okresného súdu v Spišskej Novej Vsi zmier, v rámci ktorého poškodená strana nepožadovala náhradu škody, pretože táto už bola v plnom rozsahu pred mediáciou uhradená; inú náhradu škody poškodená strana nepožadovala. Obvinená sa za skutok poškodenému ospravedlnila a svoje konanie oľutovala. 

	XXXXX pred vyšetrovateľom slobodne, vážne, zrozumiteľne a určito vyhlásila, že spáchala skutok, za ktorý je stíhaná.

	Okrem toho bola obvinená zo spáchania skutku usvedčená výpoveďami poškodeného, svedka a najmä listinnými dôkazmi v podobe výsledkov finančnej kontroly a výpisov z účtov tvoriacich súčasť protokolu o výsledku kontroly.
  
Dňa 18.03.2013 obvinená zložila na účet Krajskej prokuratúry v Košiciach peňažnú sumu vo výške 900.- € určenú na všeobecne prospešné účely, z toho pripadá pre Špeciálnu základnú školu XXXXX suma 450.- € a na peňažnú pomoc obetiam trestnej činnosti suma 450.- €.

Táto suma je primeraná závažnosti spáchaného trestného činu.

	Obvinená a poškodený s týmto spôsobom vybavenia veci vyslovili súhlas.

	Obvinená nebola pred spáchaním skutku súdne ani inak trestaná ani priestupkovo postihnutá.

Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvinenej a na jej osobné a majetkové pomery som dospel k záveru, že takýto spôsob rozhodnutia je dostačujúci.

Podľa § 220 ods. 1 písm. a), písm. b), písm. c) Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,

b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a

c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu,

a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. poriadku prokurátor zastaví trestné stíhanie, ak sa schváli zmier medzi obvineným a poškodeným.

	S poukázaním na vyššie uvedené skutočnosti považujem toto rozhodnutie za odôvodnené a v súlade so zákonom.

Poučenie: 
Proti tomuto uzneseniu sťažnosť nie je prípustná. (§ 185 ods. 2 Tr. poriadku)

JUDr. Branislav Kročian
prokurátor